SKRIFTLIG FORESPØRGSEL E-0623/02

af Antonios Trakatellis (PPE-DE) til Kommissionen

(5. marts 2002)

Om: Fejl og forsinkelser i forbindelse med projekter til optagelse under den på forhånd vedtagne støtteramme

I Grækenland er projekter, der af forskellige grunde ikke fungerer eller skønnes uigennemførlige, et almindeligt fænomen. Der er konstateret manglende oplysninger, fejl i undersøgelserne,

dårlig planlægning, og det fremgår, at Kommissionens tjenestemænd har ført fejlagtig kontrol, hvilket har fået katastrofale følger for såvel økonomien og naturressourcerne som miljøet. Karakteristiske eksempler er Egnatia-vejen, de biologiske rensningsanlæg i Ermioni, vandkraftprojektet i Ilariona ved Aliakmonas-floden, Smokovo-dæmningen, tunnellerne i Mouzaki og Pyli Trikalon, vandreservoirerne på Kalymnos og Lipsi, skovlandsbyen i Xanthi og dæmningerne i Etoloakarnania og Parthenios på Leros. Om disse projekter trykkes der ofte artikler i de græske aviser (f.eks. i To Vima, 17.2.2002).

Under henvisning til, at forvaltningen og kontrollen ikke er blevet gennemført på bedste vis, bedes Kommissionen besvare følgende:

1. På baggrund af, at der er investeret store beløb i projekter og byggerier, der aldrig nogensinde vil komme til at fungere, selvom de er afsluttet: Hvilke sanktioner er der planer om at iværksætte over for såvel de ansvarlige som de EU-tjenestemænd, der har gennemført de relevante undersøgelser?

2. Hvilke foranstaltninger har Kommissionen truffet, og hvilke foranstaltninger har den planer om at træffe i forbindelse med den manglende gennemførelse af de ovennævnte projekter og de uklarheder, der hersker omkring omkostningerne og tidsplanen for deres overdragelse?

Supplerende svarafgivet på Kommissionens vegne af Michel Barnier

(26. februar 2003)

Det ærede medlem er sikkert bekendt med, at medlemsstaternes og Kommissionens ansvar for en sund forvaltning af de interventioner, der medfinansieres af de europæiske strukturfonde, er fastsat i EU-reglerne for disse fonde.

Ifølge disse regler skal alle de udgifter, som medlemsstaterne har anmeldt til Kommissionen med henblik på afslutning og endelig betaling for en intervention i programmeringsperioden 1994-1999, vedrøre projekter og aktioner, der var afsluttet og operationelle senest ved udgangen af 2001. Såfremt et projekt stadig er i gang på det pågældende tidspunkt, skal en medlemsstat påvise over for Kommissionen, at projektet vil blive afsluttet og operationelt inden for en rimelig frist.

Uafsluttede projekter eller projekter, som er afsluttede men ikke er operationelle, bør slettes fra den endelige liste over medfinansierede projekter, som medlemsstaten skal sende til Kommissionen for afslutningen af interventioner inden for programmeringsperioden 1994-1999. Hvis disse projekter har stået anført på tidligere lister, bør de slettes fra den endelige liste, som skal indsendes til Kommissionen.

Med hensyn til Samhørighedsfonden i programmeringsperioden 1994-1999 skal den sidste betaling ifølge forordning (EF) nr. 1164/94 af 16. maj 1994 om oprettelse af Samhørighedsfonden(1) finde sted, når et projekt eller en del af et projekt er afsluttet og operationelt. Hvis dette ikke er tilfældet, kan Kommissionen om nødvendigt kræve tidligere udbetalinger tilbage.

Det er medlemsstatens ansvar at forsikre Kommissionen om, at de ovennævnte betingelser er opfyldte, når den forelægger ansøgningen om den endelige betaling i forbindelse med afslutningen af strukturfondenes interventioner og Samhørighedsfondens projekter. Kommissionen udfører stikprøvekontrol af et repræsentativt udvalg af de projekter og foranstaltninger, der er omfattet af den endelige rapport, eller som er knyttet til den endelige betaling, medlemsstaten ansøger om.

Kommissionen er ikke af den opfattelse, at kontrollen har været utilstrækkelig. Det er først og fremmest medlemsstatens ansvar at kontrollere de enkelte projekter, der medfinansieres af strukturfondene og Samhørighedsfonden. Ifølge de gældende forordninger skal Kommissionen foretage stikprøvekontrol af de enkelte projekter.

(1) EFT L 130 af 25.5.1994.